b'\n_START_ARTICLE_\nJungtini\xc5\xb3 Taut\xc5\xb3 Aplinkos apsaugos programa\n_START_PARAGRAPH_\nJungtini\xc5\xb3 Taut\xc5\xb3 Aplinkos apsaugos programa (sutrumpintai JTAP arba angli\xc5\xa1kai UNEP) yra Jungtini\xc5\xb3 Taut\xc5\xb3 padalinys, koordinuojantis \xc5\xa1ios organizacijos aplinkosauginius veiksmus. Jis buvo \xc4\xafsteigtas 1972 met\xc5\xb3 bir\xc5\xbeel\xc4\xaf po Stokholme vykusios Jungtini\xc5\xb3 Taut\xc5\xb3 \xc5\xbdmogaus aplinkos konferencijos. JTAP turi centrin\xc4\x99 b\xc5\xabstin\xc4\x99 Nairobyje, Kenijoje, \xc5\xa1e\xc5\xa1is regioninius padalinius ir atstovybes daugelyje \xc5\xa1ali\xc5\xb3._NEWLINE_JTAP veikla apima daug sfer\xc5\xb3, susijusi\xc5\xb3 su oro tar\xc5\xa1a, vandens ir \xc5\xbeem\xc4\x97s ekosistem\xc5\xb3 apsauga, darniuoju vystymusi ir kita. Programa stipriai \xc4\xaftakojo esamas tarptautines aplinkosaugos normas, prisid\xc4\x97jo prie valstybi\xc5\xb3 bendradarbiavimo skatinimo ir su aplinkos apsauga susijusi\xc5\xb3 tyrim\xc5\xb3 vystymo. JTAP taip pat finansuoja aplinkosauginius projektus, yra viena i\xc5\xa1 Pasaulio aplinkos fondo ir Monrealio protokolo daugia\xc5\xa1alio fondo \xc4\xafgyvendinan\xc4\x8di\xc5\xb3 institucij\xc5\xb3.\n_START_SECTION_\nIstorija\n_START_PARAGRAPH_\nJTAP buvo \xc4\xafkurta Jungtini\xc5\xb3 Taut\xc5\xb3 Organizacijos 1972 metais kaip programa, atskaitinga Ekonominei ir socialinei tarybai. Tokios programos b\xc5\xabtinumo klausimas buvo i\xc5\xa1keltas tais pa\xc4\x8diais metais vykusios \xc5\xbdmogaus aplinkos konferencijos metu ir sulauk\xc4\x97 stipraus palaikymo. Svarstant apie jos pob\xc5\xabd\xc4\xaf buvo rastas kompromisas tarp pasisakan\xc4\x8di\xc5\xb3 u\xc5\xbe stipri\xc4\x85 nepriklausom\xc4\x85 organizacij\xc4\x85 ir t\xc5\xb3, kurie j\xc4\x85 \xc4\xafsivaizdavo kaip vienijant\xc4\xaf JT padalin\xc4\xaf, koordinuojant\xc4\xaf kit\xc5\xb3 agent\xc5\xabr\xc5\xb3 aplinkosaugin\xc4\x99 veikl\xc4\x85. Diskusij\xc5\xb3 suk\xc4\x97l\xc4\x97 ir finansavimo klausimas, kur\xc4\xaf, atsi\xc5\xbevelgus \xc4\xaf did\xc5\xbei\xc5\xb3j\xc5\xb3 JT nari\xc5\xb3, kaip kad JAV, Did\xc5\xbeiosios Britanijos ir Pranc\xc5\xabzijos nuomon\xc4\x99, nuspr\xc4\x99sta palikti laisv\xc4\x85 kiekvienos valstyb\xc4\x97s apsisprendimui.\n_START_SECTION_\nStrukt\xc5\xabra\n_START_PARAGRAPH_\nJTAP turi centrin\xc4\x99 b\xc5\xabstin\xc4\x99 Nairobyje, kur \xc4\xafsik\xc5\xabr\xc4\x99s vykdomasis biuras. Jam vadovaujantis generalinis direktorius renkamas kas ketverius metus. Be jos JTAP priklauso \xc5\xa1e\xc5\xa1i regioniniai skyriai (Afrikos, Azijos ir Okeanijos, Lotyn\xc5\xb3 Amerikos ir Karib\xc5\xb3, \xc5\xa0iaur\xc4\x97s Amerikos, Vakar\xc5\xb3 Azijos ir Europos) bei \xc5\xa1e\xc5\xa1i specializuoti padaliniai (Regioninio bendradarbiavimo, Komunikacij\xc5\xb3 ir vie\xc5\xa1\xc5\xb3j\xc5\xb3 ry\xc5\xa1i\xc5\xb3, Aplinkos politikos \xc4\xafgyvendinimo, I\xc5\xa1ankstinio prane\xc5\xa1imo ir vertinimo, Technologij\xc5\xb3, pramon\xc4\x97s ir ekonomikos, Aplinkos teis\xc4\x97s ir konvencij\xc5\xb3)._NEWLINE_JTAP taip administruoja \xc5\xa1e\xc5\xa1ias subprogramas: Klimato kaitos, Nelaimi\xc5\xb3 ir konflikt\xc5\xb3, Ekosistem\xc5\xb3 valdymo, Aplinkosaugos politikos, Kenksming\xc5\xb3 med\xc5\xbeiag\xc5\xb3 ir atliek\xc5\xb3, Efektyvaus resurs\xc5\xb3 panaudojimo ir darnios gamybos bei vartojimo._NEWLINE_Su JTAP glaud\xc5\xbeiai susij\xc4\x99 sekan\xc4\x8di\xc5\xb3 konvencij\xc5\xb3 sekretorijatai: Biologin\xc4\x97s \xc4\xafvairov\xc4\x97s, CITES, Migruojan\xc4\x8di\xc5\xb3 laukini\xc5\xb3 gyv\xc5\xabn\xc5\xb3 r\xc5\xab\xc5\xa1i\xc5\xb3, Ozono sluoksnio, Patvari\xc5\xb3j\xc5\xb3 organini\xc5\xb3 ter\xc5\xa1al\xc5\xb3.\n_START_SECTION_\nFinansavimas\n_START_PARAGRAPH_\nJTAP nuo pat \xc4\xafk\xc5\xabrimo susiduria su finansin\xc4\x97mis problemomis, nes daugiausiai remiasi savanori\xc5\xa1kais valstybi\xc5\xb3 \xc4\xafna\xc5\xa1ais. Tai taip pat rei\xc5\xa1kia, kad JTAP turi skirti papildomai laiko ir resurs\xc5\xb3 l\xc4\x97\xc5\xa1\xc5\xb3 paie\xc5\xa1koms. Organizacijos metinis biud\xc5\xbeetas yra apie 200 mln. JAV doleri\xc5\xb3, did\xc5\xbeiausi r\xc4\x97m\xc4\x97jai yra Norvegija, Nyderlandai, Vokietija, Danija, JAV, Jungtin\xc4\x97 Karalyst\xc4\x97.\n_START_SECTION_\nVertinimas\n_START_PARAGRAPH_\nJTAP vertinama kaip viena i\xc5\xa1 pagrindini\xc5\xb3 tarptautini\xc5\xb3 organizacij\xc5\xb3, skatinan\xc4\x8di\xc5\xb3 didesn\xc4\xaf susidom\xc4\x97jim\xc4\x85 aplinkos problemomis, s\xc4\x97kmingai \xc4\xaftakojusi daugelio tarptautini\xc5\xb3 aplinkosaugos susitarim\xc5\xb3 pasira\xc5\xa1ym\xc4\x85. Tuo pa\xc4\x8diu JTAP kritikuojama d\xc4\x97l nesugeb\xc4\x97jimo pritraukti pakankamai l\xc4\x97\xc5\xa1\xc5\xb3 ir neefektyvaus j\xc5\xb3 panaudojimo; abejojama jos sugeb\xc4\x97jimu efektyviai koordinuoti stipriai i\xc5\xa1sipl\xc4\x97tusi\xc4\x85 aplinkosaugos sfer\xc4\x85. To pasekoje yra i\xc5\xa1kelti pasi\xc5\xablymai JTAP reformuoti \xc4\xaf savaranki\xc5\xa1kesn\xc4\x99 ir daugiau gali\xc5\xb3 turin\xc4\x8di\xc4\x85 organizacij\xc4\x85.'